Haluaisitko omistaa hotellihuoneen? Helsingin uudessa hotellissa se onnistuu
30.08.2018 klo 10:00 (muokattu 30.08.2018 klo 13:19 )
Helsinkiin valmistuu vuonna 2020 uudenlainen hotelli. Kaikki sen huoneet ovat yksityisten ihmisten tai yritysten omistamia.
Hotellin huoneet sopivat niin asuin- kuin toimistokäyttöönkin. Niiden muunneltavan sisustuksen on suunnitellut sisustusarkkitehti Minna Hurme. SSA GROUP
Mannerheimintien varteen Ruskeasuolle nousevan SSA Base Helsinki -hotellin rakennuttaa aiemmin asuntoja rakennuttanut SSA Group. Uuteen hotelliin tulee 440 huonetta, joita myydään yksityisille henkilöille sekä yrityksille, vaikkapa sellaisille yhtiöille joiden työntekijöillä on usein tarvetta käydä Helsingissä. Yöpymisen lisäksi hotellin huoneet taipuvat helposti toimistokäyttöön.
Yhtiön tiedotteen mukaan hotellihuoneita voi pitää sijoituksena, jota omistaja voi halutessaan käyttää niin virkistäytymiseen kuin työntekoon. Kun huonetta ei tarvitse itse, voi sen vuokrata eteenpäin muille vieraille. Vuokraus tapahtuu netin kautta, ja palvelua pyörittävä operaattori maksaa vuokratuoton omistajille kolmen kuukauden välein. Näin sijoitus tuottaa silloin, kun huonetta ei tarvitse itse. Hotellihuoneen hankkimista voikin pitää vaihtoehtona perinteiselle asuntosijoittamiselle.
SSA Groupin mukaan noin 250 hotellin huoneista on jo muutu. Tarjolla on niin kahden kuin neljänkin hengen huoneita. Huoneiden lisäksi hotelliin tulee parkkihalli, edustus- ja neuvottelutiloja, kioski, kuntosali ja spa-osasto. Laajassa aulassa on esiintymislava. Yhteiset tilat kuuluvat hotellin omistajille aivan kuten tavallisessakin taloyhtiössä. Hotellissa ei tarvitse välttämättä asioida vastaanottotiskilläkään, sillä huoneiden ovet avataan avainkoodilla.
Kahden hengen huoneen velaton hinta on 173 750 euroa, neljän hengen huone maksaa 198 750 euroa. Pitkäaikaiseen asumiseen ne eivät sovi, sillä huoneista ei löydy kummoisia ruoanlaittomahdollisuuksia. Jääkaapin lisäksi niissä on varusteet kahvin tai teen keittämiseen.
Base-konseptia on tarkoitus laajentaa Helsingin jälkeen myös muualle Suomeen.